ມີ 4 ຄົນ ເສຍຊີວິດ ຍ້ອນລົມພາຍຸ ໄຕ້ຝຸ່ນ Bopha
ໄຕ້ຝຸ່ນ Bopha ທີ່ມີລົມແຮງ ເຖິງ 210 ກິໂລແມັດຕໍ່ຊົ່ວໂມງໃນຂະນະທີ່ພັດຂຶ້ນຝັ່ງ ທີ່ເກາະ Mindanao ທາງພາກໃຕ້ຂອງຟີລິບປິນ ເຮັດໃຫ້ຢ່າງ ນ້ອຍ 4 ຄົນເສຍຊີວິດ.
ລົມພາຍຸໄຕ້ຝຸ່ນຂະໜາດແຮງຫົວນຶ່ງພັດເຂົ້າຖະຫຼົ່ມພາກໃຕ້ຂອງ ຟິລິບປີນ ພາໃຫ້ຕົ້ນໄມ້ໂຄ່ນ ຫຼັງຄາເຮືອນເປີດ ແລະເຮັດໃຫ້ຜູ້ຄົນ ຫຼາຍພັນຄົນຕ້ອງໄດ້ຍົກຍ້າຍອອກຈາກທີ່ຢູ່ອາໄສຂອງພວກເຂົາ ເຈົ້າ ໄປຢູ່ບ່ອນຫຼົບໄພທີ່ທາງການຈັດໃຫ້ຊົ່ວຄາວ ລົມພາຍຸໄຕ້ຝຸ່ນ Bopha ມີລົມແຮງ ເຖິງ 210 ກິໂລແມັດຕໍ່ຊົ່ວໂມງ ໃນຂະນະທີ່ພັດຂຶ້ນຝັ່ງ ໃນຕອນເຊົ້າຂອງວັນອັງຄານມື້ນີ້ ທີ່ເກາະ Mindanao ທາງພາກໃຕ້ຂອງຟີລິບປິນ ມີຢ່າງ ນ້ອຍ 4 ຄົນ ເສຍຊີວິດ ແລະອີກຫຼາຍໆຄົນໄດ້ຮັບບາດເຈັບຍ້ອນຖືກຊາກ ຫັກພັງຕ່າງໆທີ່ປີວມານັ້ນ ທ່ານ Joe Curry ຫົວໜ້າໜ່ວຍບໍລິການບັນເທົາທຸກຂອງ ຄາໂຕລິກ ໃນຟິລິບປີນ ກ່າວກັບ VOA ວ່າ ເບິ່ງຄືວ່າທາງການ ໄດ້ມີການຕຽມພ້ອມເປັນຢ່າງດີເພື່ອຮັບມືກັບພາຍຸຫົວນີ້ຫຼາຍກ່ວາລົມພາຍຸເຂດຮ້ອນ Washi ທີ່ພັດເຂົ້າຖະຫຼົ່ມໃນປີກາຍທີ່ເຮັດໃຫ້ມີ 1,200 ກວ່າຄົນເສຍຊີວິດໄປນັ້ນ ເຈົ້າໜ້າທີ່ຍັງກ່າວວ່າ ມີຫຼາຍກວ່າ 41,000 ຄົນໃນເຂດທີ່ມັກມີນໍ້າຖ້ວມນັ້ນ ໄດ້ຖືກຍົກຍ້າຍ ໄປອາໄສຢູ່ທີ່ພັກຂອງທາງການຊົ່ວຄາວຢູ່ເກາະ Mindanao ຜູ້ຄົນທີ່ຢູ່ອາໄສຢູ່ໃນຢ່າງ ນ້ອຍ 8 ເຂດ ແມ່ນບໍ່ມີໄຟຟ້າໃຊ້ ຫຼັງຈາກທີ່ທາງການໄດ້ຕັດໄຟຟ້າແລ້ວ ມີຖ້ຽວບິນພາຍ ໃນປະເທດຢ່າງນ້ອຍ 80 ຖ້ຽວ ໄດ້ຖືກຍົກເລີກ ໃນຂະນະທີ່ກໍາປັ່ນທັງຫຼາຍນັ້ນໄດ້ຖືກສັ່ງບໍ່ ໃຫ້ອອກຈາກທ່າໄປ ພວກນັກພະຍາກອນອາກາດກ່າວວ່າ ຄາດວ່າພາຍຸຫົວນີ້ຈະອ່ອນກຳລັງລົງແລະເຄື່ອນ ອອກ ສູ່ທະເລຈີນໃຕ້ພາຍໃນວັນພະຫັດ ເຈົ້າໜ້າທີ່ຟີລິບປິນກ່າວວ່າ ຕົນໄດ້ຕຽມ ເຂົ້າປາອາຫານໄວ້ພຽບພ້ອມແລະອຸບປະກອນກູ້ໄພຕ່າງໆຕາມເສັ້ນທາງທີ່ຄາດວ່າລົມ ພາຍຸຫົວນີ້ຈະພັດຜ່ານໄປນັ້ນ